ઉપેન્દ્ર ત્રિવેદી પ્રોડક્શન્સ અને આશિષ ત્રિવેદી નિર્મિત તથા ઇમ્તિયાઝ પટેલ લિખિત નાટક ‘લવ કરવામાં લફરું થયું’ જયદીપ શાહે ડિરેક્ટ કર્યું છે. નાટકના ટાઇટલ પરથી જ ખબર પડે છે કે આ એક કૉમેડી નાટક છે; પરંતુ એમાં માત્ર કૉમેડી નહીં, એક મેસેજ પણ છુપાયેલો છે. નાટકના લેખક ઇમ્તિયાઝ પટેલ કહે છે, ‘સંબંધોમાં શું કાળજી રાખવી જોઈએ અને કેવી કાળજી રાખવાથી સંબંધો નાનાઅમસ્તા ફૂલમાંથી વટવૃક્ષ બને એ વાત આ નાટકમાં કહેવામાં આવી છે. જો સંબંધોમાં ધ્યાન રાખવામાં ન આવે તો કેવા પ્રશ્નો આવીને ઊભા રહી જાય એ પણ નાટકમાં દર્શાવવામાં આવ્યું છે.’